Mesajul episcopului a fost făcut în contextul în care Italia se confruntă de 3 zile cu cazuri de îmbolnăviri şi decese cauzate de coronavirus. Ierarhul le cere, de asemenea, oamenilor să respecte toate recomandările autorităţilor.

Ierarhul le transmite slujitorilor din subordine că trebuie să adauge la slujbe anumite rugăciuni speciale „ce se rostesc În vreme de orice nevoie şi primejdie omenească sau în caz de Boli molipsitoare ”, iar în bisericile unde sunt moaşte „clerul va binecuvânta poporul cu racla în care acestea se află aşezate, însemnându-se cu semnul Crucii în cele patru zări.”, potrivit Basilica.ro

„Întemeindu-ne pe tradiţia de veacuri a Bisericii lui Hristos, le recomandăm credincioşilor:

Să se încredinţeze, în rugăciune, pe ei înşişi, pe toţi cei dragi şi pe toţi oamenii aflaţi în suferinţă, purtării de grijă a lui Dumnezeu Atotţiitorul Care nu ne încearcă peste puterile noastre;

Să se însemneze, zilnic, cu semnul Crucii, pe ei înşişi şi pe copiii lor, şi să-şi însemneze cu semnul Crucii mâncarea şi băutura, acasă sau la locul de muncă;

Să se ungă (pe sine şi pe propriii copii), zilnic, cu Untdelemn de la Taina Sfântului Maslu, spre tămăduirea sufletului şi a trupului, făcând semnul Crucii pe propria frunte, la baza gâtului şi pe mâini;

Să bea, în fiecare dimineaţă, pe nemâncate, Apă Sfinţită (Agheasmă) şi să-şi stropească locuinţele, în semnul Crucii;

Să aibă încredinţarea că, de fiecare dată când se împărtăşesc cu Sfântul Trup şi Scumpul Sânge ale Mântuitorului Hristos, o fac spre tămăduirea sufletului şi a trupului;

Să rostească adesea rugăciunea Tatăl nostru, cu gândul la toţi cei aflaţi în suferinţă sau care sunt cuprinşi de nelinişte şi de teamă;

Să cheme în apărare şi ajutor Numele Domnului, zicând mereu: Doamne, Iisuse Hristoase, Dumnezeul nostru, miluieşte-ne pe noi şi toată lumea Ta;

Să citească, după putinţă, Paraclisul Maicii Domnului, pomenindu-i pe cei bolnavi, cu încredinţarea că Preasfânta Născătoare de Dumnezeu este grabnic ajutătoare.

Să ne rugăm, aşadar, cu toţii, de la mic la mare, ca Milostivul Dumnezeu să stăvilească, prin mijlocirea Preasfintei Născătoare de Dumnezeu şi a tuturor Sfinţilor, boala molipsitoare ce s-a răspândit deja în mai multe ţări din lume şi a cuprins şi ţara ce ne găzduieşte, Italia!”, se mai arată în mesajul episcopului Siluan al Episcopiei Ortodoxe Române a Italiei.

(Visited 6.439 times, 1 visits today)